РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/310-19

2. децембар 2019. године

Б е о г р а д

ЗАПИСНИК

56. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 28. НОВЕМБРА 2019. ГОДИНЕ

Седница је почела у 11 часова и 34 минута.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Станислава Јаношевић, Студенка Стојановић, Јелена Мијатовић, Зоран Бојанић, Снежана Р. Петровић, Ана Чарапић и Горица Гајић.

Седници су присуствовали заменици чланова Одбора: Маја Мачужић (заменик члана Одбора Александре Томић), Снежана Пауновић (заменик члана Одбора Новице Тончева) и Наташа Михаиловић Вацић (заменик члана Одбора Владимира Маринковића).

Седници нису присуствовали чланови Одбора: Томислав Љубеновић, Александар Стевановић, Дејан Николић, Иван Костић, Војислав Вујић и Здравко Станковић, нити њихови заменици.

Седници су, на позив председника, присуствовали из Министарства трговине, туризма и телекомуникација Мирослав Кнежевић и Стеван Никчевић, државни секретари, Оливера Јоцић, помоћник министра и Жељко Ракић, начелник Одељења за трговину.

На предлог председника, Одбор је једногласно утврдио следећи

Д н е в н и р е д

1. Разматрање Извештаја о раду Министарства трговине, туризма и телекомуникација за период од 1. априла до 30. јуна 2019. године (10 број 02-1799/19-2 од 21. августа 2019. године);
2. Разматрање Извештаја о раду Министарства трговине, туризма и телекомуникација за период од 1. јула до 30. септембра 2019. године (10 број 02-1799/19-5 од 28. октобра 2019. године);
3. Разно.

На предлог председника, Одбор је већином гласова одлучио да обједини расправу о првој и другој тачки дневног реда, а да се гласање обави о свакој тачки дневног реда појединачно.

Прва и друга тачка дневног реда **- Извештај о раду Министарства трговине, туризма и телекомуникација за период од 1. априла до 30. јуна 2019. године; Извештај о раду Министарства трговине, туризма и телекомуникација за период од 1. јула до 30. септембра 2019. године**

У уводним напоменама, Мирослав Кнежевић, државни секретар у Министарству трговине, туризма и телекомуникација, истакао је да је у Извештају од 1. априла до 30. јуна 2019. године наведено да је било доста активности Сектора за туризам у међународној сарањи. На 64. састанку Регионалне Комисије за Европу Светске туристичке организације, која је одржана у Загребу, Србија је добила могућност да добије место потпредседника Комисије за Европу до 2021. године и место члана Комитета за туризам и одрживи развој Светске туристичке организације у периоду од 2019. до 2023. године. Република Србија на овај начин јача статус и углед у Светској туристичкој организацији, која припада Организацији Уједињених нација и прати најновије глобалне трендове. Од 1. јуна 2019. године Република Србија је преузела преседавање Јадранско–јонском иницијативом, где се одржавају бројне радионице и састанци на пројектима из области туризма. Када је реч о развоју туристичких производа, Министарство је, у сарадњи са Привредном комором Србије и Туристичком организацијом Србије одржавало састанке о развоју наутичког туризма До 18. априла, на шалтерима ЈП „Пошта Србије“ подељено је 120 000 ваучера. Највећи број захтева, око 56%, поднели су пензионери, затим запослени чија примања не прелазе 60 000 динара и незапослена лица нешто мање од 11%. У Извештају о раду Министарства од 1. јула до 30. септембра, наведено је да је Србија имали прилику да учествују у раду Генералне скупштине Светске туристичке организације у Руској Федерацији у периоду од 9. до 12. септембра 2019. године. У разговору са генералним секретаром Светске туристичке организације договорени су пројекти који ће се у наредном периоду реализовати, и о којима ће Министарство информисати Народну скупштину кроз извештаје о раду. 31. јула 2019. године, одржан је састанак Групе за виноградарство и винарство ради израде Стратегије за развој винарства и виноградарства за наредних десет година. У Канцеларији за информационе технологије и електронску управу одржано је низ радионица поводом креирања Централног информационог система у туризму и угоститељству. Народна скупштина је 5. марта усвојила Закон о угоститељству и према коме је Централни информациони систем кључна новина. Очекивања су да почетком следеће године систем почне да функционише. У периоду до 30. септембра, размотрено је укупно 19 захтева за доделу субвенција туристичким агенцијама. Одобрено је 12 захтева, у вредности од око 13000 евра, што је три и по пута више него за исти период претходне године. Организовани туристички промет, када је реч о довођењу страних туриста у Републику Србију, уродио је плодом. У трећем кварталу су дата 42 решења о категоризацији од чега је 39 решења о утврђивању категорије и три решења о одбијању захтева. Континуирано се повећава сваке године број захтева за категоризацију и све је више категорисаних смештајних капацитета у хотелима, мотелима, пансионима и туристичким насељима. То је показатељ да се туристичка привреда и хотелска индустрија динамично развија, јер сваки нови хотел који се отвара и који се категорише подразумева нова радна места, већи број туриста и бољи стандард.

Жељко Ракић, начелник Одељења за трговину је изнео да је у првом Извештајном периоду Влада Републике Србије усвојила три закона, то је Закон о трговини, Закон о изменама и допунама Закона о електонској трговини и Закон о робним берзама. Закон о робним берзама уређује робно берзанско пословање на тржишту Републике Србије, Закон о изменама и допунама Закона електронске трговине уређује област пружања услуга информационог друштва, као и даље усклађивање са Директивом е-комерц Европске Уније. Прихваћен је предлог Министарства унутрашњих послова за уклањање недозвољених садржаја на интернету. Изнето је да је Министарство имало бројна учешћа на телевизијским емисијама и скуповима. У складу са Законом о оглашавању, припрема се правилник који се односи на знак забране прекомерне употребе алкохола и знак забране продаје алкохола деци и малолетницима. У Одсеку за цене, дато је мишљење о Одлуци о ценама лекова и урађен је Извештај о кретању куповне моћи и животног стандарда и прегледи најважнијих економских показатеља за период од априла до августа 2019. године. Сектору за заштиту потрошача је у извештајном периоду достављено шест захтева за заштиту колективног интереса, где је утврђена једна повреда, једно решење је одбачено, два поступка су утврђена као неоснована и један поступак је обустављен. У току је реализација осам програма Удружења за заштиту потрошача на основу конкурса, реч је о 20 милиона динара помоћи за рад. Удружење за заштиту потрошача је евидентирало 7463 приговора. Одржана је дводневна обука Радионица за представнике удружења за пројектне активности за даљи развој заштите потрошача у РС. То је Твининг пројекат који се спроводи заједно са Мађарском и Словачком. Припреман је и Нацрт закона о изменама и допунама Закона о заштити потрошача, као и Стратегија заштите потрошача у периоду од 2019. до 2024. године. Одржана је јавна расправа у Привредној комори Србије. Расписан је нови конкурс за заштиту потрошача за удружења за 2019. годину, са темом „Ефикасна заштита права и интереса потрошача“. Када је реч о Сектору тржишне инспекције наставља се борба против сиве економије, организовањем самосталних кординираних контрола. Фокусирани су на резани дуван, цигарете, дуванске производе, пратећу опрему и деривати нафте.

Стеван Никчевић, државни секретар у Министарству, трговине, туризма и телекомуникација, истакао је да је у Београду у априлу одржан Пододбор за пољопривреду и рибарство, између представника РС и Европске Комисије где се говорило о унапређењу трговинске сарадње у области пољопривредних производа. Европска Комисија је 29. маја представила годишњи Извештај о напретку Републике Србије, где су анализиране оцене Европске комисије у области трговинске политике. За Поглавље 30, за које је надлежно Министарство трговине, туризма и телекомуникација, односи се на економске односе са иностранством, оцена је да постигнут одређени напредак и да је потребно појачати административне капацитете. То је констатовано у неколико последњих извештаја. Такође је констатовано да је напредак направљен у вези формирања и активности Националног контактног тела за олакшавање трговине. У Извештају о раду Националног контактног тела који се упућују Генералном секретаријату Владе, види се у ком правцу су текле активности у смислу отклањања нецаринских баријера, које су постојале повремено у трговини са суседним земљама. Посебан акценат у раду Националног контактног тела је био интезивирање дијалога са пословном заједницом, где су се привредници и асоцијације привредника активно укључиле у рад тела и у све четири радне групе у отклањању проблема. Један од проблема је био стандардни, сезонски, који се јавља у летњем периоду у трговини житом са Македонијом, односно о извозу жита и брашна из Србије у Македонију. У Сектору за мултилатералну трговинску сарадњу настављено је унапређење билетералне, као и мултилатералне сарадње са организацијама које се баве контролом наоружања, заједно са Немачком организацијом која је задужена за контролу наоружања - БАПА. Успешно је реализована студијска посета представника Белорусије и Казахстана нашој земљи, где је први пут реализован случај да обуку пружа земља која није чланица Европске Уније. Обављене су припреме за рад Пододбора за трговину, царине, порезе и индустрију, који је одржан у Београду са Европском Комисијом где су констатовани остварени напретци. Биле су бројне активности потпредседника Владе Републике Србије др Расима Љајића на Међународном економском форуму у Санкт Петербургу и бројни мешовити комитети са Републиком Индијом, Мађарском и Бугарском као и припреме за Комитете. Истакнуто је да је финално усаглашен Споразум који је 25. октобра потписан у Москви од стране председнице Владе Ане Брнабић са представницима Евроазијске економске уније. Тиме је успешно остварен напредак, имајући у виду чињеницу да су билатерални споразуми који су до сада постојали са Русијом, Казахстаном и Белорусијом морали да се модификују проширењем и стварањем Евроазијске економске уније. Направљен је целовит споразум, где је задржан статус који је био у трговини са овим земљама. Унапређењено је тако да су задржане царине за неколико производа, приликом увоза у Србију из Евроазијске економске уније, на бели шећер и цигарете, а приликом увоза из Србије у земље Евроазијске економске уније задржане су царине на живинско месо, бели сир, шећер, вино и цигарете и у одређеној мери је успешно смањена асиметрија у трговинској размени. Задржана је кумулација порекла у трговини са Руском Федерацијом, која омогућава извоз на руско тржиште производа који садрже 51% домаће сировине. Највећи резултат који је постигнут Споразумом је укидање важећих правила директне куповине, што је онемогућавало да се уз активност одређених посредника присутне у трговинској размени, комерцијалним активностима са другим земљама, да се посредници појављују. Појављиваће се као медијатори али ће остати обавеза да се докаже порекло, што ће остати обавеза царинских органа две стране које су и до сада биле надлежне за установљавање, утврђивање и давање серификата о пореклу.

Поводом тачака дневног реда није било питања и дискусије.

Сагласно члану 229. Пословника Народне скупштине, Одбор је већином гласова одлучио да прихвати Извештај о раду Министарства трговине, туризма и телекомуникација за период од 1. априла до 30. јуна 2019. године.

Сагласно члану 229. Пословника Народне скупштине, Одбор је већином гласова одлучио да прихвати Извештај о раду Министарства трговине, туризма и телекомуникација за период од 1. јула до 30. септембра 2019. године.

Трећа тачка: **Разно.**

Поводом ове тачке дневног реда није било питања ни дискусије.

Седница је закључена у 11 часова и 58 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Снежана Б. Петровић